b'\n_START_ARTICLE_\nMilo\xc5\xa1 Zidan\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nZidan\xc5\xa1ek (partizansko ime Vencelj; tudi Zdravko) se je rodil v dninarski dru\xc5\xbeini kot najmlaj\xc5\xa1i med petimi otroki. Po kon\xc4\x8dani osnovni \xc5\xa1oli se je izu\xc4\x8dil za peka. Delal je v Mariboru, dokler ni bil vpoklican v starojugoslovansko vojsko. 1932 se je zaposlil kot pek, nato pa kot skladi\xc5\xa1\xc4\x8dnik v hotelu Palace v Zagrebu. Tu se je 1933 v\xc4\x8dlanil v KPS. 21. januarja 1936 je bil aretiran zaradi revolucionarnega delovanja in obsojen na 2 leti zapora, ki ga je pre\xc5\xbeivel v Sremski Mitrovici in Mariboru. V zaporu je spoznal \xc5\xa1tevilne komuniste. 26. januarja 1938 je bil izpu\xc5\xa1\xc4\x8den in je ostal v Mariboru, kjer je postal sekretar okro\xc5\xbenega komiteja KPS in tajnik sindikata \xc5\xbeivilskih delavcev. Sodeloval je na prvi konferenci KPS med 17. in 18. aprilom 1938, kjer se je sre\xc4\x8dal s Titom. Zaradi te udele\xc5\xbebe je bil 4. junija istega leta obsojen na 4 mesece zaporne kazni. _NEWLINE_Pred agresijo na Jugoslavijo se je 6. aprila 1941 pridru\xc5\xbeil prostovoljcem. \xc4\x8cez teden se je vrnil v Maribor, kjer je ustanovil vojno-revolucionarni komite. 22. junija 1941 je postal \xc4\x8dlan Glavnega \xc5\xa1taba NOV in POS. Nato je do konca 1941 sodeloval pri ustanovitvi razli\xc4\x8dnih partizanskih enot na \xc5\xa0tajerskem. Januarja 1942 je postal poveljnik \xc5\xa0ercerjevega bataljona (III. bataljon L. \xc5\xa0ercer), ki se je tedaj zadr\xc5\xbeeval na Ko\xc5\xbeljeku (Notranjska), pozneje pa na Blokah blizu Verda. Februarja 1942 je vodil bataljonov napad na \xc5\xbeelezni\xc5\xa1ko postajo Verd. V spopadu z Italijani na Hribarjevem 6. februarja 1942 je padel; Italijani so ga 7. februarja pokopali na pokopali\xc5\xa1\xc4\x8du pri Fari (blizu Nove vasi)._NEWLINE_Po njem se je aprila 1942 poimenovala Rakov\xc5\xa1ka \xc4\x8deta v Bataljon M. Zidan\xc5\xa1ka. Januarja 1944 pa je bila po njem imenovana 11. slovenska narodnoosvobodilna brigada \xc2\xbbMilo\xc5\xa1 Zidan\xc5\xa1ek\xc2\xab. _NEWLINE_Za prispevek v NOB je bil 20. decembra 1951 razgla\xc5\xa1en za narodnega heroja.'